Diari Oficial de la Generalitat Valenciana


Sumari del DOGV 2493, del 21-04-1995 (1995/834482)

ORDRE de 28 de març de 1995, de la Conselleria de Treball i Afers Socials, per la qual s'estableixen les línies de suport a projectes presentats en el marc de les iniciatives comunitàries i programes europeus, per al període 1994-1999.
-------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/03/28/(1)/dof/vci/html**

### Dades del document

Número de DOGV
:   2493

Data del DOGV
:   21-04-1995

Secció del DOGV
:   DISPOSICIONS GENERALS

Número del document
:   1995/834482


Data del document
:   28-03-1995

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 28 de març de 1995, de la Conselleria de Treball i Afers Socials, per la qual s'estableixen les línies de suport a projectes presentats en el marc de les iniciatives comunitàries i programes europeus, per al període 1994-1999.   
La Generalitat Valenciana ha desplegat en el marc de la seua política de foment d'ocupació i formació professional, accions sinergètiques amb les estratègies de la Unió Europea, dirigides a afavorir el desenvolupament i la cohesió de l'espai social europeu, millorant la qualificació i les oportunitats d'ocupació dels ciutadans, especialment dels col·lectius més afectats per la desocupació, i tractant de corregir els desequilibris regionals al si de la Unió.  
És per això que, davant l'entrada en vigor dels instruments que regiran les polítiques estructurals de la unió Europea, relatives a la millora de la qualificació professional, les oportunitats d'ocupació i la competitivitat empresarial, per al període 1994-1999, cal definir les línies de col·laboració de la Conselleria de Treball i Afers Socials amb els programes europeus i iniciatives comunitàries convocats a aquest efecte.  
Per això, i fent ús de les facultats que em confereix la Llei 5/1983, de 30 de desembre, del Govern Valencià i el Decret 40/1994, de 21 de febrer, pel qual s'aprova el Reglament Orgànic i Funcional de la Conselleria de Treball i Afers Socials,  
ORDENE:  
I. Objecte  
Article primer  
Aquesta disposició té com a objecte la presentació i/o cofinançament de projectes perquè siguen inclosos en el Programa Operatiu de l'Estat Espanyol en el marc d'iniciatives comunitàries Adapt i Ocupació i Desenvolupament dels Recursos Humans, conformement a les orientacions establertes en les comunicacions 94/C 180/09 i 94/C 180/10, publicades en el DOCE de data 1 de juliol de 1994. I també els projectes presentats a l'empara del Programa d'Acció per a l'Aplicació d'una Política de Formació Professional de la Comunitat Europea Leonardo da Vinci, en els termes que estableix la Decisió del Consell, de 6 de desembre de 1994 (94/819/CE), DOCE de 29.12.94, que aprova l'esmentat programa.  
II. Beneficiaris  
Article segon  
1. Podran concórrer a aquesta convocatòria institucions públiques i privades, empreses, organitzacions empresarials i sindicals.  
2. Sense perjudici dels establerts en cada programa, els concurrents hauran de reunir els següents requisits generals:  
a) Estar al corrent en les seues obligacions tributàries i amb la Seguretat Socials, en els termes establerts per l'Ordre de 7 de gener de 1991, de la Conselleria d'Economia i Hisenda.  
b) Haver complit les obligacions requerides, en el cas de ser perceptors d'altres subvencions de la Generalitat Valenciana.  
c) Acreditar la capacitat suficient en mitjans materials, humans i organitzatius per complir amb els objectius establerts en cada projecte.  
III. Objectius  
Article tercer  
Aquests projectes tindran per objectiu:  
a) Contribuir a l'adaptació dels treballadors a les transformacions industrials i a millorar el funcionament del mercat de treball amb vista a afavorir el creixement, l'ocupació i la competitivitat de les empreses de la Unió Europea.  
b) Contribuir al desenvolupament dels recursos humans, a la millora del funcionament del mercat de treball i a la igualtat d'oportunitats per a les dones en el mercat laboral.  
c) Contribuir a la millora de la qualitat i de la capacitat d'innovació dels sistemes de formació professional.  
d) Tots aquells objectius específics que es determinen en la normativa comunitària d'aplicació a les iniciatives comunitàries Adapt i Ocupació i Desenvolupament dels Recursos Humans i al Programa Leonardo da Vinci.  
IV. Actuacions promocionables  
Article quart  
Les accions que desenvoluparan aquests projectes s'ajustaran al que es preveu en les normes comunitàries d'aplicació per a cada tipus d'actuació, dins del Programa Europeu Leonardo da Vinci i de les Iniciatives Comunitàries Adapt. En particular seran subvencionables les següents:  
A) En la iniciativa Adapt.  
- Formació, assessorament i orientació per prevenir les conseqüències de les transformacions en l'entorn industrial.  
- Previsió de les tendències del mercat de treball i de les necessitats de qualificació, mitjançant la creació o el desenvolupament de xarxes sectorials i regionals que analitzen aquestes tendències i noves oportunitats d'ocupació.  
- Adaptació de les estructures i sistemes de suport.  
- Accions d'informació, difusió i sensibilització.  
B) En la iniciativa Ocupació i Desenvolupament dels Recursos Humans:  
- Desplegament de sistemes adequats de formació, orientació, assessorament i ocupació.  
- Oferta de plans de formació, en especial a través de la cooperació transnacional.  
- Divulgació de la informació i accions de sensibilització, en especial a través de la cooperació transnacional.  
c) Igualment seran subvencionables totes les accions regulades en la decisió que estableix l'esmentat programa d'acció per a l'aplicació d'una política de formació professional de la Comunitat Valenciana, Leonardo da Vinci.  
V. Col·lectius  
Article cinqué  
Els col·lectius a què es dirigeixen aquests programes són els regulats en la normativa comunitària d'aplicació al programa Leonardo i a les Iniciatives Adapt i Ocupació i Desenvolupament dels Recursos Humans.  
VI. Ajudes  
Article sisé  
1. Les ajudes previstes en aquesta norma consistiran en subvencions per a finançar el cost dels projectes esmentats.  
2. El finançament dels projectes o activitats realitzades a l'empara dels programes europeus i iniciatives comunitàries es determinarà i per als conceptes de despesa elegible establerta en la norma europea d'aplicació i en funció aquests, així com segons els percentatges de cofinançament aplicables a les referides iniciatives i programes.  
3. La subvenció concedida en cap cas no podrà ser de tal quantia que, aïlladament o en concurrència amb altres ajudes, qualsevol que siga el seu origen o naturalesa, superen el cost total de les accions.  
Article seté  
1. Les accions a què es refereix aquesta ordre es finançaran a càrrec de la dotació pressupostària de la línia de subvenció 411, del programa 322.20, del Pressupost de la Generalitat Valenciana per a 1995, per un import total de 250 milions de pessetes.  
2. En el cas de projectes relacionats amb les iniciatives comunitàries, i d'acord amb el que preveuen les normes dictades per la Unitat Administradora del Fons Social Europeu per a la gestió d'aquestes, s'hi podran aportar projectes que no requeresquen el cofinançament de la Conselleria de Treball i Afers Socials, perquè ja estiguen cofinançades per alguna entitat de dret públic, per a la presentació sota el patrocini d'aquesta davant l'esmentada unitat administradora.  
Article vuité  
La Conselleria de Treball i Afers Socials seleccionarà dins de les seues disponibilitats pressupostàries aquelles accions que:  
a) Continguen compromisos de cofinançament dels socis implicats en el projecte o d'altres entitats públiques o privades.  
b) Generen majors perspectives d'inserció laboral.  
c) Tinguen caràcter transnacional, amb una clara definició dels nivells del projecte.  
d) Incloguen plantejaments innovadors en tots o en algun dels nivells del projecte.  
e) Plantegen un enfocament de direcció ascendent, ço és, que partesquen de la identificació dels problemes, necessitats i recursos locals, regionals o multisectorials.  
f) Posseesquen efecte multiplicador, de manera que els aspectes eficaços d'un projecte siguen transferibles a altres accions.  
Els criteris de valoració ací definits s'aplicaran en funció de les característiques dels distints programes.  
VII. Procediment  
Article nové. Presentació  
1. Les sol·licituds s'hauran de presentar davant la Direcció General de Formació i Inserció Professional, sense perjudici del que disposa l'article 38 de la Llei 30/1992, utilitzant el model que figura en l'annex d'aquesta ordre i a aquesta s'adjuntarà la següent documentació:  
a) Documentació acreditativa de l'entitat que presenta la sol·licitud.  
b) Documentació acreditativa de la representació que detenta la persona que figura o que compareix.  
c) Sol·licitud, corresponent al programa europeu de què es tracte, dirigida a la Unitat Administradora del Fons Social Europeu, degudament formalitzada, segons el model que es facilitarà en la Direcció General de Formació i Inserció Professional, i també la documentació complementària que en aquesta s'assenyala.  
d) Fitxa de manteniment de tercers, segons el model que es facilitarà a aquest efecte.  
e) I qualsevol informació o documentació addicional que la Direcció General de Formació i Inserció Professional considere necessària per a la resolució de l'expedient.  
2. Els terminis de presentació seran els següents:  
a) Projectes relatius a la iniciativa Ocupació i Desenvolupament dels Recursos Humans, fins el pròxim 28 d'abril.  
b) Projectes relatius a la Iniciativa Adapt, abans del pròxim 30 de juny.  
c) Projectes en relació amb el Programa Leonardo da Vinci; la seua convocatòria serà objecte d'una resolució posterior, en el moment en què la Unitat Administradora del Fons Social Europeu comunique les dates de presentació i les prioritats que regiran el desenvolupament de l'esmentat programa.  
Article deu. Concessió  
1. Presentades les sol·licituds, la Direcció General de Formació i Inserció Professional decidirà, segons els criteris establerts en aquesta norma, quins són els projectes que se subvencionaran i ho comunicaran als interessats. Els titulars d'aquells que no hauran estat seleccionats podran interposar un recurs ordinari davant el conseller de Treball i Afers Socials, en el termini d'un mes comptador des de l'endemà de la notificació.  
2. La Direcció General de Formació i Inserció Professional remetrà la documentació corresponent als projectes seleccionats, juntament amb el compromís de cofinançament oportú, a la Unitat Administradora del Fons Social Europeu.  
3. El compromís de cofinançament dels projectes presentats tindrà caràcter suspensiu fins a l'aprovació d'aquests per les escaients instàncies europees.  
4. Comunicada per la Unitat Administradora del FSE l'aprovació dels projectes presentats, la Conselleria de Treball i Afers Socials establirà, mitjançant un conveni amb les entitats beneficiàries, la manera d'efectuar el lliurament de les ajudes concedides, i també les contrapartides a què s'obliguen els beneficiaris, tot això, conformement al que disposa respecte d'açò la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici de 1995.  
DISPOSICIONS FINALS  
Primera. Identificació institucional  
En tota la documentació que generen els projectes finançats, i també en publicacions i en la seua difusió, en qualsevol tipus de suport documental, hi haurà de figurar el cofinançament i la col·laboració en aquests de la Conselleria de Treball i Afers Socials, i també la del Fons Social Europeu a través del programa concret de què es tracte.  
Segona  
S'autoritza el director general de Formació i Inserció Professional per a dictar totes les normes que calga per al desplegament i la difusió del que preveu aquesta ordre.  
València, 28 de març de 1995  
El conseller de Treball i Afers Socials,  
FRANCESC XAVIER SANAHUJA SANCHIS


Còpia Permalink ELI